Diari Oficial de la Generalitat Valenciana


Sumari del DOGV 4424, del 23-01-2003 (2003/588)

ORDE de 27 de desembre de 2002, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes per superfície als productors de determinats cultius herbacis i les declaracions de superfícies farratgeres i de cultius tèxtils en la campanya de comercialització 2003/2004.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4424

Data del DOGV
:   23-01-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/588


Data del document
:   27-12-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * producció vegetal
    * planta tèxtil
    * planta oleaginosa
    * lleguminosa
    * comercialització
    * cereal
    * suport econòmic
    * ajuda a l'agricultura
    * planta industrial
    * superfície d'explotació
    * ajuda pública

ORDE de 27 de desembre de 2002, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes per superfície als productors de determinats cultius herbacis i les declaracions de superfícies farratgeres i de cultius tèxtils en la campanya de comercialització 2003/2004. [2003/588]
  
El Reial Decret 1893/1999, de 10 de desembre, sobre pagaments per superfície a determinats productes agrícoles, s'ha aplicat fins ara amb la finalitat de determinar el marc bàsic en què s'havien d'emmarcar les actuacions de les administracions públiques competents en la tramitació, resolució, pagament i control d'estes ajudes a Espanya. No obstant això, s'ha considerat convenient derogar-lo i publicar-ne un de nou. el Reial Decret 1026/2002, de 4 d'octubre de 2002, sobre pagaments per superfície als productors de determinats productes agrícoles, que serà d'aplicació a partir de la campanya de comercialització 2003/2004.
  
Cal destacar el fet que en este últim reial decret s'arrepleguen les successives modificacions introduïdes des de la posada en vigor del Reial Decret 1893/99 i només s'hi inclouen molt poques disposicions puntuals noves, com ara l'increment que experimenta la dosi de sembra exigida per al cobrament de l'ajuda específica per al blat dur i l'eliminació del requisit obligatori per a percebre l'ajuda en el sector de les oleaginoses, consistent en què fins ara només tenien dret a l'ajuda per a les oleaginoses aquelles superfícies situades a les regions de producció de rendiments superiors a 2,2 tones/hectàrea de cereals establits en el Pla de Regionalització Productiva d'Espanya.
  
En el nou Reial Decret 1026/2002 s'establix la normativa bàsica aplicable als règims comunitaris d'ajuda regulats pels reglaments següents:
  
Reglament (CE) 1251/99, del Consell, de 17 de maig, pel qual s'establix un règim de suport als productors de determinats cultius herbacis.
  
Reglament (CEE) 3072/95, del Consell, de 22 de desembre, pel qual s'establix l'organització comuna del mercat de l'arròs, i es disposa la concessió d'un pagament compensatori als productors comunitaris d'arròs.
  
Reglament (CE) 1577/96, del Consell, de 30 de juliol, pel qual s'establix una mesura específica en favor de determinades lleguminoses de gra i es disposa la concessió d'un pagament per superfície als productors comunitaris de lleguminoses de gra.
  
Reglament (CE) 1051/2001, del Consell, de 22 de maig, sobre ajuda a la producció de cotó.
  
Reglament (CE) 609/99, de la Comissió, de 19 de març, pel qual s'establixen les condicions de concessió d'ajuda als productors de llúpol.
  
El control d'estes ajudes previstes en els reglaments anteriors es regix per mitjà del Reglament (CEE) 3508/92, del Consell, de 27 de novembre, pel qual s'establix un sistema integrat de control i gestió de determinats règims d'ajudes comunitaris per les autoritats competents, així com les penalitzacions que s'apliquen en cas d'incompliment establides pel Reglament (CE) 2419/01, de la Comissió, d'11 de desembre, pel qual s'establixen les disposicions d'aplicació del sistema integrat de gestió i control.
  
Sense perjuí de l'aplicació directa i immediata dels reglaments comunitaris esmentats, així com de la normativa bàsica estatal, resulta convenient transcriure certs preceptes i concretar, puntualitzar i determinar aspectes d'esta última, a fi de facilitar als agricultors de la Comunitat Valenciana l'accés a les ajudes.
  
D'altra banda, l'escassetat de precipitacions registrades en els últims mesos impedix la realització de les sembres de cultius herbacis en les terres de secà de tota la Comunitat Valenciana. Així mateix, el dèficit de precipitacions ha provocat una acusada disminució de les reserves d'aigua, tant superficial com subterrània, a determinades zones de la província d'Alacant, amb la reducció conseqüent de les disponibilitats d'aigua per a reg i risc de sobreexplotació d'aqüífers, la qual cosa dificulta a hores d'ara la realització de les sembres i el desenrotllament normal dels cultius en estes superfícies de regadiu.
  
Per això, a proposta de la Direcció General de Producció Agrària, fent ús de les atribucions conferides per l'article 35 de la Llei de Govern Valencià,
  
ORDENE
  
CAPÍTOL I
  
Disposicions generals
  
Article 1. Objecte i definicions
  
1. Els titulars d'explotacions agràries hauran de presentar una única sol·licitud d'ajuda a nivell nacional, sempre que desitgen obtindre:
  
a) Els pagaments per superfície a determinats cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si és procedent, per a les superfícies retirades de la producció, establits en el Reglament (CE) 1251/99.
  
b) Els pagaments compensatoris als productors d'arròs, prevists en el Reglament (CE) 3072/95.
  
c) Les ajudes per superfície en favor de determinades lleguminoses de gra, previstes en el Reglament (CE) 1577/96.
  
d) La consideració de les superfícies de cotó i llúpol, a l'efecte de la declaració preceptiva per a sol·licitar les ajudes establides en el Reglament (CE)1051/01 i en el Reglament (CEE) 1696/71, respectivament.
  
e) La justificació de la superfície farratgera a l'efecte del càlcul del factor de densitat ramadera i el pagament per extensificació.
  
Les sol·licituds d'ajuda es dirigiran a la Conselleria d'Agricultura, Pesca i Alimentació sempre que tota l'explotació o la major part de la superfície de les parcel·les corresponents als usos enumerats en este article es troben ubicades a la Comunitat Valenciana.
  
2. A l'efecte d'estes ajudes, s'entén per titular d'explotació el productor agrícola individual, persona física o jurídica o l'agrupació de persones físiques o jurídiques, amb independència del règim jurídic de l'agrupació i els seus membres, l'explotació dels quals es trobe al territori espanyol.
  
En conseqüència, el titular d'una parcel·la i per a un mateix cultiu serà el mateix a l'efecte de qualsevol ajuda que se sol·licite.
  
Així mateix, es tindran en compte les altres definicions detallades en l'article 2 del Reial Decret 1026/2002.
  
Article 2. Presentació de les sol·licituds
  
1. Els interessats hauran de presentar la sol·licitud d'ajuda en els formularis i impresos que seran facilitats en les oficines de la Conselleria d'Agricultura, Pesca i Alimentació o en el seu web (http://www.gva.es).
  
2. Les sol·licituds es presentaran a les oficines de la Conselleria d'Agricultura, Pesca i Alimentació o als altres llocs i amb les formes prevists en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. S'emplenaran tots els apartats de les sol·licituds i tots els fulls hauran d'anar firmats pel titular de l'explotació o la persona degudament autoritzada per ell respecte d'això. En tot cas, quan el sol·licitant actue a través de representant, este haurà d'acreditar per qualsevol mitjà vàlid en dret esta condició, a més d'expressar en la sol·licitud les seues dades personals.
  
CAPÍTOL II
  
Sol·licituds d'ajudes per superfície als productors de cultius herbacis (Reglament (CE) 1251/1999), lleguminoses gra, arròs i declaració de superfície farratgera, cotó i llúpol
  
Article 3. Terminis de presentació
  
1. El termini de presentació de les sol·licituds d'ajudes ?superfícies- serà el comprés entre el dia 1 de gener i el segon divendres del mes de març del 2003.
  
2. No obstant això, s'admetran sol·licituds d'ajuda fins als 25 dies naturals següents a la finalització del termini establit, si bé en este cas l'import es reduirà en un 1 per cent per cada dia hàbil de retard, llevat dels casos de força major i de circumstàncies excepcionals reconegudes en l'article 48 del Reglament (CE) 2419/01. En cas de retard superior a 25 dies naturals, la sol·licitud es considerarà com a no presentada.
  
3. Els titulars d'explotacions agràries que hagen presentat sol·licituds d'ajuda ?superfícies- podran modificar-les sense cap penalització fins al 31 de maig del 2003, en els supòsits prevists en article 8 del Reglament (CE) 2419/01. No s'hi admetran modificacions després d'esta data.
  
Article 4. Contingut de les sol·licituds d'ajuda ?superfícies-
  
1. Les sol·licituds d'ajuda s'emplenaran en els formularis i suports establits a l'efecte i hauran de contindre, com a mínim, les dades següents:
  
- Les dades personals del titular de l'explotació, i cognoms i nom del representant legal en el cas de les persones jurídiques, amb el seu NIF.
  
- Declaració que totes les dades són verdaderes, que no ha presentat cap altra sol·licitud per este concepte en la mateixa campanya i que el titular de l'explotació coneix les condicions establides per la Unió Europea i l'estat espanyol referents als cultius declarats, així com el compromís exprés de col·laborar per facilitar els controls i de tornar les ajudes cobrades indegudament, augmentades, si és procedent, amb l'interés corresponent.
  
- Declaració expressa d'allò que sol·licita: pagaments per superfície per als cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si és procedent per a les superfícies retirades de la producció, suplement de pagament per al blat dur a zones tradicionals o ajuda especial, pagaments compensatoris per als productors d'arròs, pagaments per superfície per a les lleguminoses de gra, consideració de les superfícies farratgeres declarades per al càlcul del factor de densitat ramadera, i/o consideració de les superfícies de cotó i llúpol a l'efecte de la declaració preceptiva.
  
- La sol·licitud contindrà una relació de la totalitat de les parcel·les agrícoles i de les superfícies farratgeres de l'explotació, i s'hi inclouran també aquelles parcel·les que no són objecte d'esta ajuda. S'especificarà la utilització que es dóna a cada una de les parcel·les i el règim d'ajuda aplicable. No obstant això, les parcel·les que no són objecte de sol·licitud d'ajuda ?superfícies- ni de cap ajuda de les indicades en l'annex del Reglament (CEE) 3508/92, podran declarar-se com a «altres utilitzacions».
  
No caldrà la declaració de les parcel·les de vinya ni de les parcel·les oleícoles recollides en la ?Declaració de cultiu d'oliverar- vigent.
  
- Per a cada una de les parcel·les agrícoles caldrà indicar:
  
\* Les referències identificadores, que seran les alfanumèriques corresponents a la parcel·la o les parcel·les cadastrals que, en tot o en part, constituïxen la parcel·la agrícola corresponent. En els casos de térmens municipals o part d'ells que hagen sigut sotmesos a un procés de transformació del territori o redistribució de la propietat per als quals encara no es dispose de nou cadastre, s'autoritza la utilització de les referències identificadores alfanumèriques contingudes en els plans en què es reflectisca la nova situació de la propietat.
  
\* La superfície neta de la parcel·la agrícola en hectàrees amb dos decimals.
  
\* Sistema d'explotació: secà o regadiu, segons procedisca.
  
\* L'espècie cultivada, amb menció de la varietat o varietats sembrades quan es tracte de blat dur, colza, arròs, cànem, llúpol, cotó i lli tèxtil.
  
Si és procedent, que la parcel·la agrícola en qüestió ha de ser computada com a superfície farratgera, sense percebre els pagaments per superfície per als cultius subvencionables sembrats en elles. Quan així procedisca, per decisió del sol·licitant, es diferenciaran les parcel·les agrícoles sembrades de cultius subvencionables per als quals no es desitge obtindre els pagaments o no es desitge la seua consideració com a superfícies farratgeres a l'efecte del càlcul del factor de densitat ramadera.
  
\* El tipus de guaret, amb distinció entre guaret tradicional i mediambiental; si no n'hi ha, es considerarà que es realitza guaret tradicional. El tipus de retirada, amb especificació de si es tracta de retirada fixa o lliure. En tots els tipus de retirada s'especificarà si es mantindrà la terra nua o amb una coberta vegetal; si no n'hi ha, es considerarà que es tracta de retirada lliure i que es manté sense coberta vegetal.
  
\* En les parcel·les declarades com a retirades en què es cultive algun producte amb destinació no alimentària s'indicarà, a més del tipus de retirada, l'espècie cultivada, amb indicació del rendiment previst en kg/ha per cada espècie i varietat per als cultius anuals. i per als cultius plurianuals la duració del cicle de cultiu i la periodicitat previsible de collita.
  
\* El guaret mediambiental i el repoblament de terres agràries, d'acord amb el Reglament (CE) 1257/99, es declararan separadament amb indicació de:
  
- La superfície a computar per al compliment dels índexs comarcals de guaret per a les terres de cultius herbacis de secà per a la campanya 2003/2004 en el cas del guaret mediambiental.
  
- La superfície a computar per al compliment de l'obligació de la retirada del cultiu previst en el Reglament (CE) 1251/99.
  
- La superfície distinta a les indicades en els dos apartats anteriors.
  
\* La superfície utilitzada per a la producció de farratges destinats a la deshidratació, siga mitjançant assecament artificial o mitjançant assecament al sol, a què s'al·ludix en el Reglament (CEE) 603/95, del Consell, pel qual s'establix l'organització comuna de mercats en el sector dels farratges dessecats.
  
\* Les superfícies o parcel·les agrícoles declarades a l'efecte del càlcul del factor de densitat ramadera, amb indicació expressa de la part d'estes que ha de considerar-se com a ?terra de pasturatge?, amb especificació del tipus de pastura i la forma d'aprofitament, d'acord amb l'article 11 de la present orde i amb la normativa vigent en matèria d'ajudes a la ramaderia.
  
\* En el cas del lli tèxtil i cànem, s'indicarà la data de sembra i la dosi de llavor utilitzada. En cas de cultivar-se distintes varietats en una mateixa parcel·la agrícola, identificació de la situació de cada varietat en la dita parcel·la.
  
- Totes les parcel·les agrícoles declarades i identificades cadastralment seran contrastades amb la base de dades facilitada per les gerències de Cadastre de Rústica.
  
2. Els titulars d'explotacions agràries hauran de presentar amb la sol·licitud d'ajuda ?superfícies- la documentació següent:
  
a) Fotocòpia del DNI/CIF del sol·licitant i del representant, si n'hi ha, a fi d'actualitzar l'arxiu de sol·licitants d'ajuda ?superfícies?.
  
b) Acreditació, si és procedent, de la representació, mitjançant qualsevol mètode vàlid en dret.
  
c) Acreditació de la titularitat per part del beneficiari de les dades bancàries per al pagament de l'ajuda mitjançant document normalitzat de manteniment de tercers. No serà necessari en aquells beneficiaris que hagen presentat sol·licitud en la campanya anterior i desitgen cobrar l'ajuda en el mateix compte bancari.
  
d) Croquis acotats que permeten situar i localitzar totes les parcel·les agrícoles declarades sempre que no es corresponguen amb una o diverses parcel·les cadastrals en la seua integritat, excepte per a parcel·les de pastures i prats d'utilització en comú. Queden exemptes d'esta obligació les parcel·les cadastrals inferiors a 10 hectàrees quan no es destinen a blat dur, retirada, lli tèxtil i cànem.
  
e) En el cas de superfícies farratgeres utilitzades en comú, el certificat d'adjudicació expedit per les autoritats locals o provincials competents, en el qual s'expressarà el nombre d'hectàrees assignades i que la superfície es troba disponible durant tot l'any 2003 per a la cria d'animals.
  
f) Justificació mitjançant un informe agronòmic d'un tècnic competent de les pràctiques agronòmiques que suporta la sol·licitud en cas que la relació de guaret blanc respecte de la superfície de secà per a les quals se sol·liciten pagaments per superfície (pels cereals, oleaginoses, proteaginoses, lli no tèxtil, lli tèxtil, cànem i terres retirades del cultiu) siga menor, en més de 10 punts, a l'índex comarcal corresponent.
  
g) Còpia de la factura de compra de la llavor certificada sempre que se sol·licite ajuda per a suplement de pagament o ajuda específica per al blat dur.
  
h) Còpia del contracte de compravenda de matèries primeres per als cultius inclosos en l'annex I del Reglament (CE) 2461/1999.
  
i) Compromís de destinació no alimentària per als cultius inclosos en l'annex II del Reglament (CE) 2461/1999.
  
j) En el cas del lli tèxtil i cànem, es presentaran els originals de les etiquetes oficials que certifiquen que les varietats utilitzades es corresponen amb les autoritzades reglamentàriament. Per al cas del lli també es considerarà com a justificant una còpia de la factura del proveïdor de llavors autoritzat. En cas de reutilització de llinosa, còpia de la sol·licitud i concessió de l'ajuda, presentada pel mateix cultivador, la campanya precedent.
  
Article 5. Comunicacions de no-sembra
  
1. La data límit de sembra per a cada cultiu serà la següent:
  
- Tots els cultius herbacis inclosos en el Reglament (CE) 1251/99, excepte la dacsa dolça: 31 de maig del 2003.
  
- Dacsa dolça: 15 de juny del 2003.
  
- Arròs: 30 de juny del 2003.
  
2. Els titulars d'explotacions agràries que, en les dates límit indicades, no hagen sembrat en la seua totalitat o en part la superfície de dacsa dolça, cànem i arròs declarada en la seua sol·licitud d'ajuda, hauran de notificar-ho abans d'estes dates a la Conselleria d'Agricultura, Pesca i Alimentació de la manera que s'indica a continuació:
  
a) Els que no hagen sembrat part de la superfície declarada d'algun dels cultius en qüestió, hauran d'emplenar el formulari ?Relació de parcel·les agrícoles- d'ajuda ?superfícies?, en la capçalera del qual escriuran, amb lletres majúscules, la frase ?NOTIFICACIÓ DE NO-SEMBRA?, i es ressenyaran les parcel·les que no hagen sigut sembrades, així com el cultiu de què es tracte.
  
b) Els que no hagen realitzat cap sembra dels cultius en qüestió en les superfícies declarades hauran de comunicar-ho fent constar les dades mínimes que figuren en el model de l'annex 8 del Reial Decret 1026/2002.
  
Article 6. Declaracions obligatòries per a productors i industrials arrossers
  
1. Els productors d'arròs que s'acullen al sistema de pagaments compensatoris per a poder percebre les ajudes hauran de realitzar les declaracions següents en els impresos que seran facilitats per les oficines de la Conselleria d'Agricultura, Pesca i Alimentació o el seu web (http://www.gva.es):
  
a) Abans del 30 de setembre del 2003, declaració d'existències en el seu poder al 31 d'agost del 2003, classificades per varietats i tipus d'arròs (redó, mitjà, llarg A i llarg B). Aquells productors que en el moment de presentar la sol·licitud d'ajuda ja no disposen d'existències d'arròs, podran presentar esta declaració juntament amb la sol·licitud d'ajudes.
  
b) Abans del 31 d'octubre del 2003, declaració sobre producció total i rendiments de les diferents varietats.
  
En el cas dels productors associats, estes declaracions podran ser realitzades per la seua entitat associativa, la qual les presentarà acompanyades de suport informàtic, segons el format que serà facilitat per la CAPA.
  
Estes declaracions es presentaran davant la comunitat autònoma on s'haja presentat la sol·licitud del pagament compensatori per superfície.
  
Article 7. Pagaments per superfície de cultius de regadiu
  
1. A l'efecte de la percepció d'estos pagaments, tindran la consideració de superfície de regadiu les parcel·les agrícoles registrades cadastralment com de regadiu abans de finalitzar el termini de presentació de les sol·licituds a què es fa referència en l'article 3 de la present orde.
  
2. En el cas de les superfícies d'arròs, els pagaments compensatoris es pagaran a les parcel·les agrícoles completament utilitzades i registrades cadastralment com de regadiu amb anterioritat al 20 de desembre de 1998 o, si no n'hi ha, les que hagen rebut pagaments compensatoris pel cultiu d'arròs en la campanya 1998/1999.
  
Article 8. Modalitats de retirada de terres
  
1. El requisit de la retirada obligatòria de terres establit en l'apartat 3 de l'article 2 del Reglament 1251/99 per als productors de cultius herbacis que sol·liciten pagaments per superfície podrà complir-se mitjançant les modalitats següents:
  
a) Retirada fixa, que implica un compromís de retirada permanent de les parcel·les afectades durant un període plurianual no superior a cinc anys, amb aplicació del que s'establix en l'article 20 del Reglament 2316/99.
  
b) Retirada lliure, que no exigix cap compromís plurianual respecte de les parcel·les que han de retirar-se del cultiu.
  
1. Té la consideració de retirada voluntària la realitzada en un percentatge superior al que s'establix en la normativa comunitària com a obligatori. La retirada voluntària podrà arribar fins al 10% de la superfície total per la qual se sol·liciten pagaments en secà o en regadiu, respectivament, en el marc del Reglament 1251/99. En este cas, el titular de l'explotació pot rebre una compensació idèntica a la que s'establix per a la retirada obligatòria.
  
2. Es podrà superar la suma del percentatge obligatori de la campanya corresponent i el 10 per 100 del percentatge voluntari, amb el límit màxim corresponent a una superfície retirada que no supere la cultivada, en els casos següents:
  
- Per a les terres de secà, en el cas de concentracions parcel·làries.
  
- Per a les terres de regadiu, quan les explotacions estiguen situades a zones objecte de plans de millora del regadiu que impliquen concentració parcel·lària.
  
3. No obstant això, ateses les condicions climàtiques excepcionals exposades en el preàmbul d'esta orde i en virtut de l'article 19 del Reial Decret 1026/2002, de 4 d'octubre, del Ministeri d'Agricultura, Pesca i Alimentació, s'incrementen els límits de les retirades voluntàries en tot el secà de la Comunitat Valenciana i en el regadiu de les comarques de la Meridional, Central i el Vinalopó de la província d'Alacant per a la campanya de comercialització 2003/2004, i es permet que la superfície retirada del cultiu (obligatòria més voluntària) puga representar fins al 50% del total de la superfície per la qual se sol·liciten els pagaments per superfície a tota la Comunitat Valenciana i fins al 50% del total de la superfície per la qual se sol·liciten els pagaments per superfície de regadiu a les comarques de la Meridional, Central i Vinalopó de la província d'Alacant.
  
4. Aquells productors que sol·liciten pagaments per una superfície que no supere la necessària per a produir 92 tones de cereals, d'acord amb els rendiments determinats en el Pla de Regionalització per a la comarca i el tipus de cultiu que figure en la sol·licitud, no estaran obligats a retirar terres de la producció. Per tant, tota la retirada de cultiu que realitzen té la consideració de voluntària i, en conseqüència, han de respectar el límit establit per a ella.
  
Article 9. Requisits per a optar als pagaments per superfície als productors d'oleaginoses
  
1. Per poder optar als pagaments per superfície d'oleaginoses, els agricultors hauran de:
  
a) Utilitzar en les sembres llavors certificades en dosis concordes amb les pràctiques tradicionals de la zona on es troben les parcel·les d'oleaginoses i ajustar-se a les disposicions de l'article 4 del Reglament (CE) 2316/99. Les dosis mínimes de sembra figuren en l'annex 3 del Reial Decret 1026/2002.
  
b) Comprometre's a efectuar les faenes culturals tradicionals en la zona on es troben les parcel·les de cultiu i mantindre'l, com a mínim, durant el període previst en l'article 3 del Reglament (CE) 2316/99.
  
2. Els agricultors mantindran, a disposició dels òrgans competents, tots els elements que puguen servir per a acreditar el respecte d'allò que s'indica en les lletres a) i b) de l'apartat anterior, com etiquetes de llavors, factures d'estes, d'herbicides, d'adobs, de lloguer de maquinària i qualsevol altre justificant que es relacione amb estes obligacions.
  
Article 10. Requisits per a optar a l'ajuda especial al blat dur
  
1. Per poder acollir-se a l'ajuda especial al blat dur, caldrà posseir les condicions següents:
  
a) Les explotacions han d'estar situades a les comarques agràries definides en el Pla de Regionalització Productiva d'Espanya de l'annex 5 del Reial Decret 1026/2002 i mai a superfícies de regadiu.
  
b) Han de rebre el pagament corresponent per superfície com a cereal.
  
c) En la sembra s'ha d'utilitzar únicament llavor certificada respectant les dosis mínimes de sembra establides en l'annex 3 del Reial Decret 1026/2002 i aportar la prova de l'ús d'esta amb la sol·licitud. Si l'agricultor acredita disposar dels mitjans mecànics i químics exigits per la sembra directa i/o precisió, podrà considerar-se una dosi mínima de sembra de 125 quilograms/hectàrea.
  
d) Respectar la rotació dels cultius.
  
Article 11. Terres de pasturatge i tipus d'aprofitament
  
A la Comunitat Valenciana s'establixen els següents tipus de pastures i formes d'aprofitament per a aquelles explotacions en què se sol·liciten ajudes per extensificació, exclusivament per a la percepció d'ajudes per extensificació i les primes addicionals:
  
- Pastura arbustiva: terreny amb arbusts i matolls que cobrixen més del 20% de la superfície i és aprofitat directament pel bestiar, durant un període indefinit d'anys.
  
- Pastura amb arbratge: bosc o repoblació forestal oberts, buits o aclarits, naturalment o artificialment, que s'aprofiten per pasturatge.
  
- Erms a pastures: antigues terres agrícoles que, per abandó, estan ermes o incultes i on creix una vegetació espontània que s'aprofita per pasturatge.
  
- Pastures: pastures d'aprofitament directe constituïdes per gramínies dominants bastes que, per efecte del clima, es poden agostejar o assecar a l'estiu. La cobertura del sòl és variable i freqüentment hi ha en la pastura espècies llenyoses per tot arreu amb aprofitament mixt.
  
- Deveses o superfícies que s'hi han tornat: superfícies amb arbratge poc dens i amb estrat herbaci ben desenrotllat, sense a penes estrat arbustiu, l'aprofitament de les quals és de tipus mixt.
  
- Prat natural: terreny amb coberta herbàcia natural (no sembrada) que es pot aprofitar directament pel bestiar o per mètodes mixts (directament, ensitjament, fenc) durant un període indefinit d'anys.
  
- Prat artificial: cultiu constituït fonamentalment per gramínies i lleguminoses per a l'alimentació del bestiar en què es realitzen llaurades culturals de manteniment. L'aprofitament és mixt.
  
- Cultius farratgers monofits o de mescla senzilla: excepte els cultius herbacis de l'annex 1 del Reglament (CE) 1251/1999, amb aprofitament mixt.
  
- Pastures d'estiu: pastura d'estiu i d'aprofitament directe en explotació extensiva. Són pastures amb herba fina i aprofitament directe.
  
- Guaret de pastures: vegetació espontània que apareix en una superfície agrícola quan es deixa descansar el sòl durant un o més anys, superfície no computable a l'efecte del compliment de l'índex de guaret. L'aprofitament és directe.
  
CAPÍTOL III
  
Controls i pagament de les ajudes
  
Article 12. Superfícies amb dret a pagament
  
1. La superfície mínima per sol·licitud per al pagament per superfície per als cultius herbacis inclosos en el Reglament (CE) 1251/1999 serà de 0,3 hectàrees. La superfície mínima per al pagament compensatori als productors d'arròs serà també de 0,3 ha i les lleguminoses gra no tenen cap limitació quant a superfície mínima per a percebre l'ajuda.
  
La superfície de retirada haurà de tindre una extensió almenys de 0,3 hectàrees per parcel·la indivisa, i una amplària de 20 metres com a mínim, amb les excepcions de l'apartat 2 de l'article 18 del Reial Decret 1026/2002.
  
2. A l'efecte dels pagaments per superfície, es tindran en compte les superfícies declarades o les determinades en compliment de les disposicions referents a:
  
- Els índexs comarcals de guaret per a les terres de secà que s'han de respectar per a poder beneficiar-se dels pagaments per superfície del Reglament (CE) 1251/99, detallats en l'annex 1 del Reial Decret 1026/2002.
  
- La normativa específica aplicable a cada un dels cultius prevists en l'article 1 de la present orde.
  
- La retirada de terres del cultiu.
  
- La utilització de terres retirades de cultiu per a la producció de matèries primeres amb destinació no alimentària.
  
- Els resultats dels controls administratius i sobre el terreny de les sol·licituds d'ajuda.
  
- Les superfícies bàsiques nacionals i les subsuperfícies bàsiques regionals, així com les superfícies màximes garantides.
  
Article 13. Control de les ajudes
  
1. Les activitats de control de les ajudes comprendran tant controls administratius com inspeccions sobre el terreny:
  
a) Els controls administratius consistiran en la comprovació, d'una banda, de la coherència de les dades consignades en la sol·licitud i la seua adequació a les que es troben en poder de l'administració pública, i d'una altra del respecte a la normativa comunitària i estatal vigent.
  
b) Les inspeccions sobre el terreny es realitzaran en les explotacions dels beneficiaris de les ajudes seguint el pla regional de control de la Comunitat Valenciana.
  
En el cas de les superfícies declarades de cotó, els controls anteriors es complementaran amb els establits en els seus reglaments sectorials d'aplicació respectius.
  
2. En relació amb els controls sobre el terreny, els cultius herbacis han de mantindre's com a mínim fins al principi de la floració en les condicions normals de creixement. En el cas de les llavors oleaginoses, proteaginoses, llavors de lli no tèxtil, lli destinat a la producció de fibres i el blat dur s'hauran de mantindre obligatòriament en peus fins al 30 de juny, llevat d'aquells casos en què la collita es realitze abans d'eixa data en la fase de maduració completa. Si es tracta de cultius proteaginosos, la collita no podrà realitzar-se fins després de la fase de maduració lletosa. Per poder rebre l'ajuda per superfície en el cultiu de les lleguminoses gra, les superfícies han d'haver sigut sembrades, mantingudes en condicions normals de creixement i collides.
  
3 Si la superfície declarada per a un grup de cultiu en una sol·licitud d'ajuda per superfície sobrepassa la superfície determinada per a eixe grup de cultiu com a conseqüència de l'execució de controls administratius o sobre el terreny, serà la superfície determinada la que es tinga en compte per al càlcul de l'import de l'ajuda, sense perjuí de les reduccions i exclusions previstes en els articles 32 a 35 del Reglament (CE) 2419/01. A l'efecte del present article, es distingiran els grups de cultiu arreplegats en l'article 30 del reglament esmentat. Atesa la seua importància, en els articles 14 i 15 següents es reproduïxen els articles 32 i 33 del dit reglament.
  
Article 14. Reduccions i exclusions per motiu de declaracions excessives
  
1. Quan, per a un grup de cultius la superfície declarada sobrepasse la superfície determinada de conformitat amb l'apartat 2 d'article 31 del Reglament (CE) 2419/01, l'ajuda es calcularà sobre la base de la superfície determinada, reduïda en el doble de la diferència comprovada, si esta és superior al 3% o dues hectàrees però inferior o igual al 20% de la superfície determinada.
  
Si la diferència és superior al 20% de la superfície determinada, no es concedirà cap ajuda per superfície en relació amb el grup de cultius en qüestió.
  
2. Si respecte de la superfície global determinada inclosa en una sol·licitud d'ajuda d'acord amb els règims d'ajuda indicats en la lletra a) de l'apartat 1 de l'article 1 del Reglament (CEE) núm. 3508/92, la superfície declarada sobrepassa la superfície determinada de conformitat amb l'apartat 2 de l'article 31 en més d'un 30%, es denegarà l'ajuda a què haja tingut dret el productor d'acord amb l'apartat 2 de l'article 31 a càrrec d'eixos règims durant l'any natural en qüestió.
  
Si la diferència és superior al 50%, el productor quedarà exclòs de nou del benefici de l'ajuda fins a un import igual al rebutjat d'acord amb el paràgraf primer. Eixe import es deduirà dels pagaments de les ajudes a càrrec de qualsevol dels règims d'ajuda prevists en l'apartat 1 de l'article 1 del Reglament (CEE) núm. 3508/92 a què tinga dret l'agricultor per les sol·licituds que present durante els tres anys naturals següents a aquell en què es descobrisca la declaració excessiva.
  
Article 15. Incompliment intencional
  
Quan les diferències entre la superfície declarada i la superfície determinada de conformitat amb l'apartat 2 de l'article 31 es deriven d'irregularitats comeses intencionadament, no es concedirà l'ajuda a què haja tingut dret el productor d'acord amb l'apartat 2 de l'article 31 del Reglament (CE) 2419/01, a càrrec del règim d'ajuda de què es tracte durant l'any natural en qüestió.
  
A més, quan la diferència siga superior al 20% de la superfície determinada, el productor quedarà exclòs de nou del benefici de l'ajuda fins a un import igual al rebutjat d'acord amb el paràgraf primer. Este import es deduirà dels pagaments de les ajudes a càrrec de qualsevol dels règims d'ajuda prevists en l'apartat 1 de l'article 1 del Reglament (CEE) núm. 3508/92 a què tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva.
  
Article 16. Períodes de pagament de les ajudes
  
La tramitació del pagament s'ajustarà al que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador dels gastos corresponents a la política agrícola comuna.
  
El pagament de les ajudes serà a càrrec de la línia pressupostària T4730000 (?Aplicació a la Comunitat Valenciana de la política agrícola comunitària?) del programa 714.50 (?Ordenació i garantia agrària en el marc de la PAC) del pressupost de la Generalitat Valenciana per al 2003. Serà finançat per les línies del FEOGA-Garantia següents: B01-10, ?Cultius herbacis?; B01-13, ?Farratges dessecats i llegums secs?; B01-14, ?Plantes tèxtils i cucs de seda?; i B01-18, ?Altres sectors o productes vegetals?.
  
Les dates de pagament dels imports corresponents a les ajudes previstes en esta orde seran:
  
a) En el període comprés entre el 16 de novembre i el 31 de gener de l'any següent a la collita, els pagaments per superfície corresponents a cereals, oleaginoses, proteaginoses, lli no tèxtil, lli i cànem destinats a la producció de fibres i retirada de terres, excepte en el cas previst en l'apartat c), i el suplement de pagament i l'ajuda especial per al blat dur.
  
b) En els seixanta dies següents a la publicació del seu import definitiu, l'ajuda a les lleguminoses de gra.
  
c) Abans del 31 de març de l'any següent a la collita, el pagament per superfície corresponent a les superfícies de retirada utilitzades per a la producció de cultius amb destinació no alimentària.
  
d) En el període comprés entre el 16 de novembre i el 31 de gener de l'any següent a la collita, els pagaments compensatoris al cultiu de l'arròs i abans de l'1 d'abril de l'any següent a la collita, si així procedix, les liquidacions corresponents a eixos pagaments compensatoris.
  
Article 17. Devolució dels pagaments indegudament percebuts
  
En el cas de pagaments indeguts, els productors hauran de reembossar-ne l'import, a més dels interessos corresponents al temps transcorregut entre la notificació de l'obligació de reembors al productor i el reembors efectiu. El tipus d'interés a aplicar serà el de demora establit en la llei de pressuposts generals de l'Estat corresponent, excepte quan el pagament indegut no siga imputable a l'interessat, cas en què no s'aplicarà cap interés.
  
DISPOSICIONS FINALS
  
Primera
  
Es faculta la Direcció General de Producció Agrària perquè dicte les disposicions necessàries per al desplegament i l'aplicació d'esta orde.
  
Segona
  
La present orde entrarà en vigor el sendemà de la publicació en el Diari Oficial de la Generalitat Valenciana.
  
València, 27 de desembre de 2002
  
La consellera d'Agricultura, Pesca i Alimentació,